Daniel Wennberg studerte fysikk og matematikk ved NTNU. Han hadde B i to fag, og A i hele 33 fag da han fullførte mastergraden i fjor.

I tillegg tok han ti ekstra fag i løpet av studiet. Også dem med toppkarakterer i form av ni A-er og én B.

Vanskelig å velge bort fag

- Jeg satt og så på lista over mulige fag, og det var vanskelig å velge bort, sier Wennberg som forklaring på hvorfor han har studert mer enn enn han strengt tatt måtte.

Wennberg hadde de aller beste karakterene av sivilingeniørene og sivilarkitektene som ble uteksaminert fra NTNU i 2015. Dette er kriteriene for å bli utnevnt til årets beste student av Winnie og Ragnar Mathisens Høgskolefond, og fredag ble han hedret på Gløshaugen Østre.

Ragnar Mathisen var i sin tid student ved NTHs maskinlinje og flyttet til Sverige der han giftet seg med Winnie. Ekteparet var barnløse, og opparbeidet seg en viss formue. Deler av denne ble gitt til stiftelsen, som ble opprettet i 2008.

Det er liten tvil om at kunnskapstørsten hos 26-åringen fra Trondheim er stor. Det har den alltid vært.

- Faren min tok alltid spørsmålene mine på alvor når jeg spurte om hvordan noe fungerte, selv om jeg var veldig liten. Det startet nok der også, sier Wennberg og forteller at også faren var fysmat-student.

- Det har vært en del skippertak

Realfag har, kanskje ikke så overraskende, vært en favoritt gjennom hele skoleløpet.

- Det har stort sett vært noe jeg har fått til bra, ja, sier Wennberg beskjedent.

Men hvorfor har han egentlig gjort det så bra? Wennberg synes det er vanskelig å sette fingeren på en grunn, og sier han ikke har vært særlig strukturert.

- Det har vært en del skippertak, men jeg har alltid vært veldig interessert i å forstå det jeg driver med. Jeg vil ikke bare løse oppgaven, men forstå den, sier han.

- Ikke gi deg før du har forstått

Derfor er hans råd til andre studenter som følger:

- Jeg tror det er ganske individuelt hvilke metoder som fungerer for forskjellige studenter, men jeg vil råde andre studenter til å heller regne på færre oppgaver, og ikke gi seg før de virkelig har forstått dem.

Som flere av sine forgjengere blant studentene med toppkarakterer fra NTNU, har Wennberg flere interesser enn fag. Blant annet bruker han mye tid på å spille piano og gitar, samt gå på ski.

Den siste tiden har han jobbet med å analysere data fra eksperimenter ved Kavli-instituttet. Det var også her han skrev masteroppgaven. Wennberg ser det som en mulighet å jobbe mer med nevro i fremtiden, men først vil han fordype seg mer i fysikk.

Tirsdag går turen til California og Stanford University for doktorgradsstudier.

LES OGSÅ: Kristoffer tok 40 fag, og fikk A i nesten alle

LES OGSÅ: Arnkjell haddde bare A-er på vitnemålet

LES OGSÅ: Trodde han skulle vise frem barten, fikk 52 000 kroner